Iulia Albu și Mike s-au numărat printre cele nouă cupluri de participanți la America Express 2023, în căutarea unei aventuri memorabile.
Cu toate că cei doi au luptat pentru a obține biletul către semifinala din Argentina, în ediția de miercuri, 13 decembrie, aceștia au părăsit emisiunea, deoarece totemul din cufăr a fost roșu.
Aseară, la America Express, echipele pentru ultima șansă au fost formate din Romică și Cătălin Țociu, Alexia și Aris Eram, dar și de Iulia Albu și Mike.
După întrecere, concurenții s-au întors rând pe rând la Irina Fodor, însă criticul de modă și partenerul său au ajuns pe ultimul loc.
Cuplul a fost nevoit să părăsească cursa de la America Express – Drumul Soarelui, asta după ce au descoperit că soarele din cufăr a fost roșu.
"Mi-a părut rău de Mike și de Iulia. Mă așteptam să fie roșu soarele!", a spus Romică Țociu.
"Nu aveam nicio surpriză, eu deja am pus pariu. Am câștigat două sticle de vin", a declarat Mike.
"În sfârșit e o seară bună!", a adăugat Sânziana Negru, care s-a bucurat că Iulia Albu a fost eliminată, și nu Alexia Eram.
"Ei sunt o pereche atât de energică și misterioasă! Au o dragoste cu năbădăi, din acelea ca în filme. Pe noi ne-au uimit de multe ori, s-au autodepășit, și-au întrecut limitele, dar ăsta este jocul. Asta se întâmplă pe Drumul Soarelui", a mai precizat Irina Fodor, notează a1.ro.
Mike a fost blamat de telespectatori pentru ieșirile nervoase la adresa iubitei sale, iar după filmări Iulia Albu a luat decizia de a se despărți de el. De asemenea, după separare cei doi au optat pentru terapie de cuplu.
"Ne-am certat de vreo două ori acolo și n-am mai mers", a spus Mike, pentru cancan.ro.
"Ne-am certat mai rău la psiholog decât în America Express. Glumim, mai rău nu cred că se poate. Dar e un lucru bun care s-a întâmplat, jumătate din cuplurile din România și-au dat seama că ei de fapt nu au nicio problemă în relațiile lor. Iar cealaltă jumătate s-a gândit uite, mai sunt și alții ca noi", a spus și Iulia Albu.